“Ésōá á ngābɔ bía m̀bog adǐd ású tē, éyɔŋ dzí, saŋá bía adǐd bísíé bí ésōá, ó bɔ nâ m̀bog wóé ó bɔ evəvɛs, eyɔ̌ŋ te byǎyi wa syé.” 5Nyé ai bɔ́ nâ: “Yǎngán məlú mə́lɛ́ mǐ dúgán zu ábə ma.” Ńdɔ ayɔŋ á ngáman kə. 6Ńdɔ ǹkúkúmá Roboam a ngabɔ esɔ̌g ai míńnōm mí bǒd yā mí kadəgə tə́bə̄ ásū ésīá wōē Salomóŋ, hála a ngə̄lə́ tála, nyé ai bɔ́ nâ: “Zǎ fəgə myǎlə́b mā nə́ mə́ yālán é bod bá ?” 7Bɔ́ ai nyé nâ: “Ngə́ wanyiŋ m̀bəŋ ai é bod bá, o bɔ̌ mvam ai bɔ́, o vâ bɔ́ ḿbəmbə ǹkɔ́bɔ, eyɔ̌ŋ tē báyi bɔ̌ bəbɔ bísíé bóe kɔ́m ésə.”[26] 8Á kə̄ kwí, ńdɔ Roboam a ngádzoge é fəg miǹnǒm mí bod mí ngávə́ nyē, a kə́ bɔ ésɔ̌g ai bə́ndómán yā bə́ ngánáŋ bod ai nyé, ḿbɔ̄ bə́ ńtɔ̄á bə̄lə́b bóé[27]. 9Nyé ai bɔ́ nâ: “Ḿfág wáán, zǎ fəgə myǎlə́b ? Dzé māyəan yálan áyɔŋ dí yā lákad ma nâ: “Vəŋân bía m̀bog ésōá évəvɛs.” 10Ńdɔ bə́ndómán yā bə́ ngánáŋ ai nyé bə́ ngádzó nâ: “Ná ńgɔ wǎyi kɔ́bɔ ai é bod bə́ ngádzó ai wa nâ: Ésōā á ngābɔ̄ bía m̀bog adǐd, wa vəŋân bíā wá évəvɛs, ná ńgɔ̄ ó yālân bɔ́: “Onyǔ ngas wama ó nə anén ó lodo mim̀bǎŋ mí ótám mí tārá.” 11Ńdɔ̄ hḿ ḿból tará á ngākág mína m̀bog ó tɔ̄á ádǐd, mayi bə́de ádǐd áfə̄ á yób. Tará á ngāyíd mínā ai bingə́ŋ, hədá mə mayi mína yíd ai míńkás bikie mí dzɔ̄mɔ́ ai sén!” 12Ńdɔ̄ Yéroboam ai ayɔŋ ásə bə́ ngázū ábə Roboam ámōs lála anə́ ḿból á ngābénde nâ:“Badə́gân zu ábə ma ámǒs lála.”